**Slovenské centrum pre výskum umelej inteligencie**, skrátene **Slovak.AI**, je občianske združenie združujúce slovenských partnerov v oblasti umelej inteligencie a to akademické inštitúcie, priemysel a štát. Vzniklo v roku 2019 na pôde Slovenskej technickej univerzity v Bratislave. Slávnostné otvorenie centra za účasti všetkých zainteresovaných strán a médii bolo 27. júna 2019. V tento deň bolo zároveň podpísané memorandum o spolupráci medzi členmi centra. Vzniku centra predchádzalo stretnutie odborníkov na umelú inteligenciu na Slovensku.

Zakladatelia
------------

Zakladateľmi Slovak.AI sú Slovenská technická univerzita, IT Asociácia Slovenska (ITAS) a Americká obchodná komora (AmCham Slovakia). Medzi členov Slovak.AI patria jeho iniciátorka Mária Bieliková, bývalá dekanka Fakulty informatiky a informačných technológií (FIIT) Slovenskej technickej univerzity, Mário Lelovský, 1. viceprezident IT Asociácie Slovenska a Republikovej únie zamestnávateľov, Gabriel Galgóci, prezident Americkej obchodnej komory na Slovensku a Martin Spano, popularizátor umelej inteligencie. Výkonnou riaditeľkou je Zdenka Lenartová.

Ciele
-----

Cieľom Slovak.AI je stimulovať transformáciu slovenskej ekonomiky do znalostnej ekonomiky založenej na technológiách využívajúcich umelú inteligenciu. Etické zásady majú mať taktiež zásadný vplyv na tento vývoj. Slovak.AI sa chce stať uznávaným európskym hráčom a partnerom významných medzinárodných štruktúr. Centrum chce spájať a zastupovať záujmy subjektov pôsobiacich v umelej inteligencii. Taktiež by malo podľa jeho zakladateľov umožniť prispievať k definovaniu potrieb pre rozvoj umelej inteligencie na Slovensku, k rozvoju talentu a významnému posilneniu výskumu v umelej inteligencii a jeho začleneniu do praxe. Zároveň chce centrum zabrániť úniku mozgov v oblasti IT do zahraničia. Medzi prvými projektami centra bolo vypracovanie odporúčaní pre stratégiu rozvoja umelej inteligencie na Slovensku.

Referencie
----------

1. ↑  LACKO, Luboslav. Vzniklo Slovenské centrum pre výskum umelej inteligencie – slovak.AI. *PC Revue* (Bratislava: PC Revue), 2019-06-27. Dostupné online [cit. 2019-08-17]. ISSN 1335-0226. [nefunkčný odkaz]
2. ↑  HODÁS, Martin. Slovensko má mať vlastné centrum pre umelú inteligenciu. *Živé.sk* (Bratislava: Ringier Axel Springer SK), 2019-04-05. Dostupné online [cit. 2019-04-09]. ISSN 1335-860X.
3. ↑   Slovensko má vlastné centrum pre výskum umelej inteligencie. *UnitedLife.sk* (Bratislava: UnitedLife.sk), 2019-08-28. Dostupné online [cit. 2019-04-09].
4. ↑  TRIANGEL, Ján. Na Slovensku vzniká centrum pre výskum umelej inteligencie slovak.AI. *Živé.sk* (Bratislava: Ringier Axel Springer SK), 2019-06-27. Dostupné online [cit. 2019-08-17]. ISSN 1335-860X.
5. ↑  MIKSOVÁ, Martina. Centrum pre výskum umelej inteligencie môže zabrániť úniku mozgov. *Pravda* (Bratislava: PEREX), 2019-06-28. Dostupné online [cit. 2019-08-17]. ISSN 1335-4050.
6. ↑  KAPUSTA, Matúš. Slovenskí AI odborníci pripravujú návrh stratégie pre rozvoj umelej inteligencie na Slovensku. *MôjAndroid.sk* (Bratislava: MôjAndroid.sk), 2018-04-09. Dostupné online [cit. 2019-08-12]. ISSN 1338-6700.

Externé odkazy
--------------

* Webstránka Slovak.AI Archivované 2019-08-06 na Wayback Machine
* AI odporúčania Slovak.AI